Royal Brackla

Royal Brackla er et highland single malt skotsk whisky-destilleri på Cawdor Estate nær Nairn i Skotland. Det er ejet af John Dewar & Sons, som er et datterselskab af Bacardi. Historie Brackla blev opført i 1812 af kaptajn William Fraser fra Brackla House på Cawdor Castles gods. I 1833 blev Brackla Distillery det første whiskydestilleri, der fik tildelt en royal warrant af kong VIlhelm 4.. Royal Brackla er et af tre destillerier, der bærer betegnelsen ”Royal”; de øvrige er det aktive destilleri Royal Lochnagar og det nedrevne Glenury Royal. Dronning Victoria fornyede Bracklas kongelige udnævnelse i 1838. I 1839 overtog William Fraser & Co destilleriet, og i 1852 blev det overdraget fra William Fraser til hans søn Robert Fraser. I 1878 overdrog Robert Fraser destilleriet til firmaet Robert Fraser & Co, og i 1879 blev selskabet rekonstrueret som Brackla Distillery Co Ltd. Prospektet fra 1897 viser, at selskabskapitalen var £100.000, fordelt på 40.000 præferenceaktier og 60.000 ordinære aktier. Selskabets direktører var James Anderson, vinhandler i Leith, Andrew Usher fra Northfield, John Usher fra Norton og Walter C. Newbigging, destillatør ved Brackla. Prospektet anførte desuden: ”Bracklas whisky har længe været kendt som en af de bedste Highland maltwhiskyer på markedet. Efterspørgslen har i årevis været langt større end udbuddet, og for at imødekomme denne efterspørgsel er der for nylig foretaget betydelige udvidelser af destilleriet.” Destilleriet og lagerbygningerne lå på dette tidspunkt på et område på over 13 hektar , som var lejet af jarlen af Cawdor. I 1919 opkøbte John Mitchel og James Leith fra Aberdeen selskabet, men solgte det i 1926 til John Bisset & Co Ltd i Leith. Dette selskab blev overtaget af Distillers Company Ltd i 1943. På grund af restriktioner på anvendelsen af byg til destillering under anden verdenskrig lukkede størstedelen af skotske whiskydestillerier, herunder Royal Brackla fra 1943 til 1945. I 1940 blev der anlagt en flyveplads ved siden af destilleriet til brug for operationel træning og luftskydning. I 1964 lukkede destilleriet igen indtil 1966 på grund af omfattende ombygning og omstrukturering. Den traditionelle metode med håndfyring af kedlerne med kul blev erstattet af indvendig opvarmning med damp genereret fra en kulfyret kedel. I 1965 blev en underjordisk vandforsyning, anlagt under anden verdenskrig til flyvepladsen, overtaget og anvendt til nedkøling af alkoholdamp. I 1970 blev destilleriet udvidet med endnu et sæt kedler, og den kulfyrede kedel blev omstillet til oliefyring. I 1975 blev der opført nye reollagre til erstatning for de ældre traditionelle lagerbygninger, som stadig var i brug. Royal Brackla lukkede igen i 1985. Whiskytønderne forblev på stedet i lagerbygningerne, hvor de fortsatte med at modne og blev anvendt til blending efter behov af ejerne. Destilleriet genåbnede i 1991. I 1998 begyndte destilleriet at blive drevet af John Dewar & Sons, et datterselskab af Bacardi. I 2019 relancerede Bacardi Royal Brackla single malts bestående af Royal Brackla 12 Years Old afsluttet på Oloroso-sherryfade, Royal Brackla 18 Years Old afsluttet på Palo Cortado-sherryfade og Royal Brackla 21 Years Old afsluttet på Oloroso-, Palo Cortado- og Pedro Ximénez-sherryfade. Referencer Eksterne henvisninger